  Майя Бывальцева 1-тӥ оштолэзе Удмуртиын кызамаклы (корьлы) пумит прививка пуктылыны кутскозы. Ужрад 1-тӥ коньывуонозь мыноз, ивортэ Роспотребнадзорлэн элькунъя управлениезлэн пресс-службаез. Удмуртиын 4 сюрс 500 бадӟымъёслы но 1 сюрс 500 нылпиослы прививка пуктыны чакламын. Со висён вӧлмонэз алыны луонлык сётоз. Удмуртиын кызамаклы пумит прививка пуктыны тужгес но кулэ Россилэн мукет улосвылъёсаз ужаны ветлӥсьёс («вахта» амалэн, контрактъя) но кунгож сьӧры шутэтскыны мынӥсьёс, угось Росси Федерациысь куд-ог улосвылъёсын но Европаысь куд-ог кунъёсын кызамакъя секыт югдур кылдэмын. Прививка пуктон – висёнэз алонын тужгес пайдаё амал Наталья Матюшина, Роспотребнадзорлэн Удмурт Элькунъя управлениезлэн кивалтӥсезКызамаклы пумит прививка пуктонэз радъян но ортчытон уже Удмуртиын эмчиос, дышетӥсьёс, предприятиослэн кивалтӥсьёссы пырисько. Прививка пуктыны, озьы ик кызамаклы пумит иммунизаци сярысь тодонлык басьтыны улон, ужан яке дышетскон интыя эмъяськонниын луэ. Ватсалом, 2018-тӥ арын Удмуртиын 7 муртлэсь кызамак шараязы, 2019-тӥ арын – 1 адямилэсь. Ваньмаз учыръёсын висён палэнысь ваемын вал.  Тегъёс: Тазалык Ижкар Роспотребнадзор висён Удмуртия прививка  